51. schôdza NR SR - 3.deň - A. dopoludnia
Dátum: 2021-11-25
Poslanec: Kremský, Peter (OĽANO)
Druh vystúpenia: Vystúpenie v rozprave

62. Ďakujem, pán predsedajúci. Rád by som odôvodnil návrh zmeny zákona, ktorý je teraz v prvom čítaní, a preto je veľmi dôležité, aby sme ho prerokovali a schválili práve na tejto schôdzi, pretože jeho platnosť začína od 1. marca 2022, plánovaná, ak teda poslanci s ním vyslovia súhlas. Ide o zákon o regionálnej investičnej pomoci a je to zákon, ktorý napomáha tomu, aby práve aj do najodľahlejších a najmenej ekonomicky rozvinutých regiónov našej krajiny sa dostali nové investície, aby tam ľudia mali prácu, aby tam rástli podniky, ktoré nielen prinášajú priemyselnú výrobu, ale takisto súvisiace služby. Iste viete, že priemysel na jedno pracovné miesto priamo vytvorené v priemyselnej výrobe vytvára tri až päť ďalších pracovných miest a vrátane rodín týchto ľudí, ktorí získavajú prácu, je to až často pomer jedna ku desiatim. Ja osobne som dlho pracoval ako ekonomický novinár, navštívil som veľmi veľa takýchto podnikov, najmä na západnom Slovensku, a viem, že takáto investícia v malom meste dokáže celý región naštartovať a potiahnuť ho dopredu a vlastne posunúť ho z regiónu s vysokou nezamestnanosťou k regiónu s pomerne nízkou nezamestnanosťou a rastúcimi mzdami. Možno spomeniem regióny alebo mestá, mestečká, kde takéto investície prišli pred dvadsiatimi rokmi a vlastne dneska tieto mestá sú regiónmi s jednými z najnižších mier nezamestnanosti na Slovensku, napríklad Vráble, Galanta, Trenčín a okolie a tak ďalej a tak ďalej. Táto novela prináša zmeny, ktoré reagujú na situáciu spôsobenú pandémiou COVID-19, pretože ona, samozrejme, ovplyvňuje aj podnikateľské subjekty. Práve dnes alebo tento týždeň sa stretávame so zavedením nových opatrení, ktoré ovplyvňujú takisto firmy, ktoré vlastne je potrebné chrániť, aby neboli natoľko ovplyvnené touto situáciou, že by museli zastaviť výrobu. To by bola situácia, keď by nielen boli preťažené naše nemocnice, ale by bol tak preťažený, tak preťažená finančná situácia štátu, že by tieto nemocnice časom nebolo z čoho financovať. Čiže je to naozaj niečo, čo je veľmi dôležité, čo je v záujme tejto krajiny. V tomto, týmto návrhom zákona sa menia a zmierňujú podmienky splnenia alebo zmiernenie požiadavky splnenia podmienok investičnej pomoci, ktorá bola v minulosti udelená, a umožňuje sa to, aby firmy vlastne mali určité úľavy, keďže sú postihnuté pandemickou situáciou. Samozrejme, je veľmi dôležité, aby táto, tých, nejaká, aby ich problémy netrvali vlastne alebo nezačali už pred pandémiou, to znamená, že napríklad neboli podnikom v ťažkostiach už pred 1. 1. 2020. Ide teda o to, aby firmy, ktoré inak spĺňajú podmienky tejto investičnej pomoci, ale počas pandémie sa dostali do ťažkostí alebo sa im zhoršili ich výkazy, neboli z tejto investičnej pomoci vylúčené alebo aby neboli voči nim uplatnené sankcie. Ide nám o to, aby aj Slovensko ako krajina, ako investičné prostredie bola serióznym partnerom, aby nebola krajinou, ktorá je len takým policajtom, ktorý striehne, kde niekto niečo poruší a nejaký, nejaký ukazovateľ náhodou sa zhorší a už zasiahne a dá pokutu, ale aby bola krajinou, ktorá je naozaj dobrým investičným prostredím a ktorá si váži ľudí, ktorí investujú svoje peniaze, firmy, ktoré sem prichádzajú a ktoré rozvíjajú svoje podnikanie na Slovensku. Takže chcel by som vás požiadať o podporu tohto zákona v prvom čítaní a potom aj neskôr na ďalšej schôdzi v druhom čítaní. Ďakujem.